9.12.2022.
LV
Eiropas Savienības Oficiālais Vēstnesis
C 469/11
b) Izstrādāt mācību programmas, kas ir vērstas uz izglītojamo un pamatojas uz iekļaujošām un attiecības veidojošām pedagoģijas metodēm un ļauj ieviest daudzveidīgas un personalizētas mācīšanas un mācīšanās formas.
Attiecīgā gadījumā būtu jāapsver bērnu un jauniešu aktīva iesaiste mācību materiālu izstrādē, jo īpaši saistībā ar materiāliem par iebiedēšanas novēršanu, sociālo un emocionālo izglītību, konfliktu risināšanu un aizspriedumu pārvarēšanu.
c) Sākot ar pirmsskolas izglītību un aprūpi un beidzot ar vidējo izglītību un mācībām, mācību programmās iekļaut sociālo un emocionālo izglītību, mācības par iebiedēšanas novēršanu un garīgo un fizisko veselību.
d) Stiprināt mācību procesā izmantotās(-o) valodas(-u) prasmi, vienlaikus augstu novērtējot un atbalstot izglītojamo valodu daudzveidību kā pedagoģisku resursu turpmākām mācībām un izglītības rezultātu sasniegšanai.
Tas var ietvert, piemēram, iepriekšēju valodas zināšanu novērtēšanu, spēcīgu atbalstu izglītojamā dzimtajā valodā (pirmajā valodā) un mācību valodā, piekļuvi dzimtās valodas apmācībai un attiecīgā gadījumā atbalsta mehānismus pārejai no uzņemšanas klasēm uz parastajām klasēm dažādos izglītības līmeņos.
e) Saistībā ar mācību valodas apguvi jo īpaši atbalstīt bēgļus un nesen ieceļojušus migrantus, izmantojot agrīnu iekļaušanu parastajās klasēs un mācību programmu apguvē un atbilstošā līmenī sniedzot papildu individuālu atbalstu, lai paātrinātu mācīšanos sociālā vidē un skolā.
Būtiska nozīme var būt arī pastāvīgai piekļuvei valodu apguves un mācību atbalstam, karjeras konsultācijām visos izglītības un mācību līmeņos un starpkultūru izglītībai, kā arī vecāku iesaistei.
f) Sekmēt pedagoģiskas pieejas, kas ir interaktīvas, pamatojas uz pieredzi un ņem vērā izglītojamā kultūru un valodu, lai veidotu izglītojamo autonomiju un atbildību par mācībām un lai dotu tiem iespēju aktīvi iesaistīties savu kompetenču attīstībā.
Šādas pieejas var ietvert kombinētās mācīšanās iespējas (tostarp digitālus resursus, piekļuvi bibliotēkām, laboratorijām, muzejiem, citām kultūras iestādēm, piemēram, mūzikas skolām vai mākslas skolām, kopienu centriem un dabai), ņemot vērā izglītojamo ar invaliditāti vajadzības vai speciālās izglītības vajadzības, elastīgu un heterogēnu mācību laika un vides organizāciju, starpdisciplināru mācīšanu un mācīšanos, uz sadarbību vērstu mācīšanos un vienaudžu atbalstu, kā arī palīgtehnoloģiju izmantošanu izglītojamajiem ar invaliditāti.
g) Sekmēt novērtēšanas praksi, kas atspoguļo un atbalsta individuālās mācīšanās vajadzības un ceļus, jo īpaši, plaši izmantojot formatīvo un pastāvīgo vērtējumu, kā arī apvienojot vairākus digitālus un nedigitālus veidus un rīkus (piemēram, portfeļus, salīdzinošo izvērtējumu un pašnovērtējumu), kas ir iekļaujoši, atbilst kultūras īpatnībām un nodrošina līdzdalību.
Intervences pasākumi
h) Nodrošināt tādu satvaru skolās, kas piedāvā mērķtiecīgu atbalstu visiem izglītojamajiem, kuri saskaras ar grūtībām vai kuriem ir nesekmības risks, izmantojot daudzdisciplināru un grupu darba pieeju (piemēram, vecāku iesaistes programmas, izmantojot visas skolas mēroga pieeju, mentorēšanas shēmas, kas ietver līdzbiedru mentorēšanu, atbalsta personāla piesaisti, papildu mācīšanās laiku mācību gada laikā un/vai brīvlaikos, piekļuvi papildu mācību vidēm).
i) Iekļaujošā un piekļūstamā vidē piedāvāt uzlabotu, pielāgotu atbalstu izglītojamajiem ar dažādām sarežģītām vajadzībām, tostarp sociālām, emocionālām un garīgās veselības vajadzībām (piemēram, privātstundas, individuālus mācību plānus, speciālista konsultācijas saistībā ar emocionālām problēmām, psihoterapeita konsultācijas, daudzdisci­ plināras grupas, ģimenes atbalstu).
j) Nodrošināt risinājumus skolas līmenī vai sadarbībā ar citiem dalībniekiem attiecībā uz izglītojamajiem, kam savas sociālekonomiskās situācijas dēļ ir grūtības nodrošināt pamatvajadzības (piemēram, nav mācību materiālu, ir grūtības nokļūt mācību iestādē, nav pārtikas, uztura un miega deficīts).
k) Nodrošināt mērķtiecīgu finansiālu un/vai nefinansiālu atbalstu nelabvēlīgā situācijā esošiem izglītojamajiem, lai sekmētu viņu virzību uz vidējo un augstāko izglītības un mācību līmeni un sekmīgu vidējās izglītības apgūšanu, kā rezultātā tiek piešķirta attiecīgā kvalifikācija.